5, 6. (a) “Magala a a tukang” a koelelwa mo tlhogong ya mmaba ka tsela efe? (b) Bolela sengwe se se diragetseng mo lefelong la lona se se bontshang kafa go dirisa kgakololo e e mo go Baroma 12:20 go ka nnang le matswela a a molemo ka teng. Gape akanya ka sekai sa ga Teresa, e leng Mo-Wayuu yo o neng a simolola go ithuta Baebele le Basupi. Daniel, e bong monna yo a neng a nna le ene, o ne a mo sotla mmogo le bana ba gagwe ba bararo. Le fa moragonyana Daniel a ile a dumela go ithuta Baebele mmogo le Teresa, gantsi o ne a ya go nwa mo go feteletseng le ditsala tsa gagwe, ka dinako tse dingwe ba dira jalo ka malatsi a le manè kana a le matlhano. Ba lelapa la gagwe ba ne ba tshelela mo lehumeng. Teresa o ne a tswelela a ithuta le go ya dipokanong tsa Bokeresete. Seno se ne sa thusa Daniel go lemoga botlhokwa jwa go ithuta Baebele. Mongwe wa bana ba bone o ne a wela mo pitseng ya metsi a a belang mme a bolawa ke dintho tse di maswe tse di neng di mo dule. Fa Teresa a sa ntse a hutsafaditswe thata ke go swelwa ke ngwana, gape o ne a tshwanelwa ke go lebana le kgatelelo ya ditsala le baagelani ya gore a dire meetlo mengwe ya phitlho e e sa tsamaisaneng le Baebele.